四月二十七日與王正仲飲
作者：梅堯臣
朝代：宋

paragraphs: 我來自楚君自吳，相遇汎波銜舳艫。
時時舉酒共笑樂，莫問罌盎有與無。
醉憶曩同吾永叔，倒冠落佩來西都。
是時豪快不顧俗，留守贈榼少尹俱。
高吟持去擁鼻學，雅闋付唱纖腰姝。
山東腐儒漫側目，洛下才子爭歸趨。
自茲離散二十載，不復更有一日娛。
如今舊友已無幾，歲晚得子欣爲徒。